Det bliver nu undersøgt, om tre anholdte mænd kan have forbindelse til nogle af de mange sager om løsnede hjulbolte

Tre mænd blev natten til onsdag anholdt i Gershøj i Lejre Kommune sigtet for forsøg på tyveri. Mændene undersøges nu for hjulboltesager. Det skriver TV 2 Lorry.

To af mændene blev opdaget i en borgers carport natten til onsdag. Mændene stak straks af fra adressen. Den ene satte sig i en bil med en tredje person. Den anden løb fra stedet. Borgeren satte efter dem, mens han samtidigt orienterede politiet undervejs.

Politiet anholdte senere samme nat tre mænd i alderen 18-20 år, som var i besiddelse af en hjulnøgle ved anholdelsen. Den ene af mændene forklarede til politiet, at de ville stjæle bilens hjul.

Vanvids-trend eksploderer: Så mange tilfælde har der været på tre uger

Men vagthavende ved Midt- og Vestsjællands Politi Carsten Andersen, bekræfter overfor TV 2 Lorry, at de nu også undersøger om mændene kan have tilknytning til de nogen af de mange sager om løsnede hjulbolte.

- Det er en af de ting, som vi nu undersøger, siger Carsten Andersen til TV 2 Lorry og tilføjer:

- Mændene er til afhøring nu, og vi må se, om der i løbet af afhøringen kommer andre forklaringer på banen.

Se også: Nyt tilfælde af livsfarlig hærværk: - Gerningsmanden må jo være syg i hovedet

Midt- og Vestsjællands Politi oplyser, at de tre mænd sandsynligvis ikke bliver fremstillet i grundlovsforhør, men at sagen kommer for retten, når den er efterforsket.

En optælling fra landets politikredse viser ifølge Ritzau, at der er anmeldt over 600 sager om løsnede hjulbolte i år.